Diari Oficial de la Generalitat Valenciana


Sumari del DOGV 6467, del 24-02-2011 (2011/2053)

RESOLUCIÓ de 9 de febrer de 2011, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Protètics Dentals de Castelló i València i es disposa la seua publicació en el Diari Oficial de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6467

Data del DOGV
:   24-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2053


Data del document
:   09-02-2011

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * València
    * Castelló de la Plana
    * reglament intern
    * professió paramèdica
    * col·legi professional

RESOLUCIÓ de 9 de febrer de 2011, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial de Protètics Dentals de Castelló i València i es disposa la seua publicació en el Diari Oficial de la Comunitat Valenciana. [2011/2053]  
Vist l'expedient de modificació estatutària instruït a instància del Col·legi Oficial de Protètics Dentals de Castelló i València, inscrit amb el número 87 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació dels seus Estatuts en el dit Registre, atenent als següents   
Fets  
Primer  
Que José Vicente Mauri-Vora Lavarias, en qualitat de president el Col·legi Oficial de Protètics Dentals de Castelló i València, va presentar, en data 22 de novembre de 2010, sol·licitud d'inscripció de la modificació dels Estatuts en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
Mitjançant ofici de 10 de gener de 2011, pel Servei d'Entitats Jurídiques de la Conselleria de Justícia i Administracions Públiques, es van formular observacions prèvies al control de legalitat, al no figurar el certificat de l'acord del Col·legi degudament complimentat.  
Tercer   
Amb data 26 de gener de 2011, va tindre entrada en el Registre de la Conselleria de Justícia i Administracions Públiques un escrit del Col·legi Oficial de Protètics Dentals de Castelló i València, en resposta a l'esmentat ofici de 10 de gener de 2010, en què sol·licitava el registre de la modificació dels Estatuts del Col·legi. Al dit escrit s'acompanyava el certificat del secretari del Col·legi, amb el vistiplau del president, que en sessió celebrada per l'Assemblea General del 22 d'octubre de 2010, es va acordar la modificació dels Estatuts col·legials, adjuntant-se, tot seguit, el text dels articles modificats.   
Quart  
No obstant això, i revisat el text dels Estatuts, s'observen els següents errors. En els articles 8, apartats 14 i 24, i article 51, apartat 1, s'indica «Generalitat Valenciana», quan hauria d'indicar «Generalitat», per ser la denominació correcta adoptada després de la redacció donada a l'Estatut d'Autonomia de la Comunitat Valenciana, per la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol.  
D'altra banda, en l'article 70 dels Estatuts s'indica que «La resolució [?] en l'article 84 dels presents Estatuts [?]» quan en veritat haguera de fer referència a l'article 78.  
Cinqué  
La modificació estatutària, amb les correccions procedents en exercici del control de legalitat, figuren tot seguit:  
Article 8. Correspon al Col·legi exercir les funcions i els fins essencials que són propis dels col·legis professionals i que li assigna, de manera general, la legislació vigent en aqueixa matèria, i, en especial, els següents:  
1. L'ordenació de la professió així com l'exercici de la representació i defensa del col·lectiu de professionals col·legiats i la del col·legiat, individualment considerat, quan atenent a la naturalesa de l'assumpte, la Junta de Govern, amb la deliberació prèvia, ho considere oportú i convenient.  
2. Vigilar l'exercici de la professió, mantenint la disciplina social i professional dels col·legiats sobre els principis d'unitat i de cooperació indispensables, salvaguardant i fent complir els principis deontològics i eticosocials de la professió, de la seua dignitat i del seu prestigi. Amb aquesta finalitat podrà elaborar els codis corresponents de compliment obligatori.  
3. Emparar i defensar els drets i el prestigi professional i social dels col·legiats en general, o de qualsevol dels seus grups, o d'un individu en particular, si fossen objecte de vexació, de menyscapte o de desmèrit.  
4. Protegir els interessos de consumidors i usuaris, dels serveis dels seus col·legiats.  
5. Perfeccionar els aspectes tècnics i científics de la professió i dels professionals, elevant els seus nivells moral, material, cultural, científic i sanitari, així com el de les prestacions professionals.  
6. Crear, sostindre i fomentar obres i institucions de previsió, de crèdit, de consum i seguretat, en els diversos aspectes. Promoure mecanismes i institucions de protecció social dels col·legiats, per a les contingències d'incapacitat temporal, maternitat, incapacitat permanent, jubilació, mort i supervivència.  
7. Assessorar el procés de formació dels plans d'estudis relatius a la pròtesi dental, i assessorar les autoritats acadèmiques en tot el que es refereix a la docència de les disciplines pròpies de la pròtesi dental.  
8. Mantindre una relació constant amb els centres docents, per tal de proporcionar-los orientacions actuals i útils per al coneixement de les característiques desitjables per als futurs professionals, facilitant la informació necessària per a l'accés a la vida professional dels nous professionals.  
9. Intervindre exercint les accions que la llei estableix, en els problemes d'intrusisme professional. Amb aquesta finalitat podrà requerir el suport de les autoritats governatives, judicials i sanitàries, i haurà de perseguir aquelles persones que exercisquen actes propis de la professió de protètic dental sense ser-ho.  
10. Emetre els informes tècnics i professionals, en els assumptes o matèries que li siguen sotmesos per entitats o institucions públiques o privades, en especial tribunals i jutjats, facilitant a aquests últims la relació de col·legiats que puguen ser requerits per a intervindre com a pèrits en assumptes judicials o proposar-los, si fa al cas.  
11. Informar les indústries del ram de les condicions desitjables per al desenrotllament de nous productes i establir, si les condicions tècniques ho permeten, un control de qualitat sobre els materials oferits.  
12. Organitzar serveis d'assessorament jurídic, econòmic, administratiu, tècnic o de qualsevol altra classe, en favor dels col·legiats.  
13. Col·laborar amb els organismes corresponents per a establir les condicions de l'exercici professional en les seues diverses modalitats o especialitats; regular les condicions de prestacions de serveis, que seran d'obligat acatament pels col·legiats, i vetlar pel compliment efectiu de les normes laborals vigents, amb especial atenció a les referides a la prevenció de riscos laborals.  
14. Proposar a la Generalitat, o a l'administració de l'Estat, les normes necessàries per a garantir i millorar les condicions tècniques i higièniques de la pròtesi dental. I, si fa al cas, col·laborar amb les dites administracions públiques en la confecció de les normes per elles projectades, a través dels informes reglamentaris, en els moments d'audiència o informació pública, o a iniciativa del propi Col·legi. I actuar, si fa al cas, per delegació de les dites administracions públiques en els assumptes i funcions que li puguen encomanar i en la forma i procediments que per elles s'establisquen.  
15. Establir les normes que regulen el règim econòmic del Col·legi, i dels organismes afins i dependents d'aquest, aprovant els pressupostos i fixant les quotes legals.  
16. Portar el cens de professionals i el registre de títols de col·legiats.  
17. Exercir la potestat disciplinària respecte dels col·legiats, per a la qual cosa la Junta de Govern estarà revestida de màxima autoritat, amb exigència correlativa de la major responsabilitat, i podrà imposar les sancions especificades en aquests Estatuts, d'acord amb el procediment disciplinari i amb els recursos que s'estableixen.  
18. Realitzar totes les missions que li corresponga, en virtut de les disposicions legals vigents i del que establisquen aquests Estatuts, o que li encomane l'administració, complint amb el deure de col·laboració amb aquesta.  
19. Editar els butlletins necessaris que servisquen d'informació general i científica a tots els col·legiats, i també les circulars i les publicacions de qualsevol classe que les juntes de Govern o les assemblees de col·legiats creguen convenients.  
20. Regular les condicions de contractació i exercici de les seues funcions del personal adscrit al Col·legi, d'acord amb el que disposa la legislació laboral vigent.  
21. Fomentar els actes de caràcter cultural i científic, organitzant cursos de formació i perfeccionament per als seus col·legiats. Amb aquesta finalitat podran ser creades seccions científiques.  
22. Exercir, en substitució del col·legiat i prèvia petició lliure i expressa d'aquest, les accions legals necessàries per a la reclamació i cobrament d'honoraris.  
23. Actuar com a mediador en els conflictes que puguen sorgir entre els propis col·legiats, i entre aquests i els seus clients i, si fa al cas, constituir-se com a òrgan arbitral amb la facultat de dictar laudes corporatius i acords arbitrals i, en aquest últim cas, amb subjecció al que disposa la legislació vigent sobre arbitratge i prèvia petició expressa que continga compromís de compliment de les resolucions arbitrals per part dels interessats.  
24. Participar en els òrgans col·legiats de l'administració pública de la Generalitat, que prevegen en la seua composició la presència de representants dels col·legis o associacions professionals, en especial en els de l'administració sanitària.  
25. Atendre les sol·licituds d'informació sobre els seus col·legiats i sobre les sancions fermes a ells imposades.  
26. Totes les altres funcions que siguen beneficioses per als interessos professionals.  
Article 12. Els col·legiats es classificaran com a exercents i no exercents.  
Seran col·legiats exercents els qui sol·licitant la seua incorporació al Col·legi com a tals, acrediten l'exercici de la professió mitjançant l'alta en impost d'activitats econòmiques o adscripció a la plantilla d'una empresa, exercint les funcions pròpies de la professió de protètic dental.  
Els col·legiats exercents estaran obligats a satisfer les quotes ordinàries i extraordinàries que es fixen, i gaudiran de la plenitud dels drets establits en els presents Estatuts.  
D'altra banda, tindran la consideració de col·legiats no exercents aquells qui reunint els requisits establits en l'article 10, sense exercir la professió de manera efectiva, vullguen romandre vinculats a la mateixa a través de la seua pertinença al Col·legi.  
També tindran la condició de col·legiats no exercents aquells professionals que per arribar l'edat de jubilació no exercisquen la professió, així com també aquells a què haja esdevingut causa d'incapacitat física o mental per a l'exercici de la professió i aquells protètics que per raó del seu passe a l'administració pública hagen de deixar l'exercici de la professió per compte propi, en ser incompatible amb el càrrec o ocupació pública.  
Els col·legiats no exercents estaran obligats a satisfer les quotes que es determinen, i gaudiran dels drets que se'ls reconeguen en els presents Estatuts, si bé no podran exercitar el dret de sufragi passiu.  
El dret de vot es perdrà si el col·legiat queda suspés en el gaudi dels drets col·legials.  
Article 16. Es perdrà la condició de col·legiat per alguna de les causes següents:  
a) Baixa voluntària per cessament efectiu, i degudament acreditat, en l'exercici professional, a l'àmbit de les províncies de Castelló i València.  
b) Inhabilitació legal per a l'exercici de la professió.  
c) Sanció disciplinària ferma d'expulsió del Col·legi.  
Article 28. Es podrà entendre que la persona interessada renúncia al càrrec, quan deixe d'assistir, sense causa justificada, a dues sessions seguides o tres alternes de la Junta de Govern en un mateix any i sense motius justificats.  
Article 29. Els membres de dret de la Junta de Govern seran: el president, el vicepresident, el secretari, el tresorer, l'interventor i el ponent de cultura.  
Quan el nombre de llocs vacants de la junta supere la meitat dels membres de dret, es convocarà noves eleccions, per a cobrir les vacants en el termini de trenta dies de ser efectiva la vacant que supose la pèrdua de quòrum.  
Article 30.1. El Ple de la Junta de Govern s'haurà de reunir obligatòriament una vegada al trimestre, i extraordinàriament quan ho demanen almenys dos dels seus membres, i sempre que les circumstàncies ho aconsellen, a judici del president.  
2. Perquè el ple de la Junta de Govern puga tindre sessió, hi caldrà que estiguen presents, en primera convocatòria, la meitat més un dels membres que la formen; si no hi ha nombre suficient, es reunirà mitja hora després de la indicada per a la primera convocatòria, amb les persones presents, i s'exigirà, en qualsevol cas, la presència d'un mínim de tres, perquè només en aquest cas seran vàlides les seues resolucions i acords.   
3. Les convocatòries les farà el secretari per escrit, amb mandat previ de la Presidència, i indicarà la data, el lloc de la reunió, l'hora de la primera i de la segona convocatòria i l'orde del dia. Les convocatòries hauran de ser enviades almenys amb vuit dies d'antelació, llevat que, per raons importants o urgents, a criteri del president, s'acorde convocar-les amb caràcter d'urgència, en un terme que mai podrà ser inferior a 24 hores.  
4. En la reunió del Ple no es podrà tractar de cap assumpte més que els indicats en l'orde del dia, llevat d'aquells que la Presidència o la totalitat dels membres del Ple, considere de vertader interés. Els acords seran adoptats per majoria de vots dels assistents, i en cas d'empat decidirà la Presidència.  
5. L'assistència a les reunions serà obligatòria. La falta no justificada a dues reunions consecutives o tres alternes es podrà considerar com a renúncia al càrrec, equivalent al cessament, a tots els efectes.  
Article 31. Són facultats de la Junta de Govern:  
a) Prestar col·laboració a les autoritats universitàries, acadèmiques o administratives, en general, per a la millor ordenació de l'ensenyança i per al major perfeccionament i la defensa eficaç dels interessos bucosanitaris de Castelló i València.  
b) Imposar als col·legiats les correccions disciplinàries que estableixen aquests Estatuts i denunciar a les autoritats, si és procedent, les conductes que siguen constitutives de delicte o signifiquen un perill per a la salut dental.  
c) Inspeccionar, d'acord amb el que disposen aquests Estatuts, els laboratoris dels col·legiats.  
d) Proposar a les autoritats pertinents la promulgació de normes tendents al perfeccionament de l'exercici de la professió, en benefici i garantia de la salut pública, i realitzar els informes legals reglamentaris amb vista a la normativa pública que afecte la professió i interessos dels col·legiats.  
e) Perseguir l'intrusisme professional, en qualsevol forma que siga, així com a les persones que faciliten un irregular exercici professional i exercir amb aquesta finalitat les accions legals corresponents.  
f) Exercir de mediadora, i quan procedisca, dirimir en procediment arbitral, les controvèrsies que se susciten entre els propis col·legiats o entre aquests i els consumidors i usuaris.  
g) Redactar els pressupostos i rendir els comptes anuals, elaborant la memòria anual. Recaptar, distribuir i administrar els fons del Col·legi, com també el seu patrimoni, i altres recursos que els siguen atribuïts.  
h) Dictar i aprovar les normes, els reglaments i els codis d'orde interior de caràcter general, que es consideren convenients per a garantir i millorar el funcionament correcte de les estructures i els serveis col·legials. Els reglaments per a la seua vigència necessitaran l'aprovació de l'Assemblea General.  
i) Constituir les seccions i comissions que calguen per a la gestió o resolució d'assumptes concrets, de caràcter general, que incumbisquen al Col·legi.  
j) Convocar les assemblees generals ordinàries o extraordinàries dels col·legiats, assenyalant l'orde del dia per a cada una.  
k) Resoldre sobre l'alta o baixa dels professionals en el Col·legi.  
l) Interpretar aquests Estatuts i resoldre, per analogia de preceptes o de fet, les situacions que no apareguen resoltes d'una manera expressa o correcta.  
m) Adoptar els acords que estime procedents quant a la quantitat que haja de satisfer cada col·legiat per drets d'incorporació, que d'acord amb el que preveu l'article 3 de la Llei 2/1974, de Col·legis Professionals, no podrà superar els costos associats a la tramitació de la inscripció.  
n) Determinar les quotes que han de pagar els col·legiats, per al sosteniment de les càrregues i serveis col·legials.  
o) Acordar, si ho estima necessari, la imposició de quotes extraordinàries als seus col·legiats, amb l'aprovació de l'Assemblea General.  
p) Convocar eleccions per a la provisió dels càrrecs de la Junta de Govern.  
q) Informar els col·legiats de totes les qüestions que puguen afectar-los, ja siguen d'índole corporativa, col·legial, professional o cultural, de les quals la Junta de Govern tinga notícies.  
r) Proposar l'atorgament de premis a aquells membres de la corporació que s'hagen distingit pel seu rellevant i meritòria trajectòria professional o per les seues actuacions en favor i defensa de la professió, podent proposar al seu torn el nomenament de col·legiats honorífics, per a persones que, no formant part del Col·legi, hagen influït decisivament en benefici de la professió.  
s) Quantes altres facultats o funcions es deriven dels presents Estatuts.  
CAPÍTOL VI  
Actes  
Article 32. De cada reunió que tinga el Ple de la Junta de Govern el secretari alçarà acta, que serà aprovada en la següent reunió de la Junta de Govern.  
CAPÍTOL VII  
Dels càrrecs de la Junta de Govern  
SECCIÓ PRIMERA  
Del president de la corporació  
Article 33. El president és el representant legal del Col·legi, i presideix, si una disposició específica no disposa una altra cosa, tots els òrgans col·legiats que es designen en el si del Col·legi. Vetlarà pel compliment de la legislació vigent i de les disposicions i acords que dicten la Junta de Govern, l'Assemblea de col·legiats i els altres òrgans de govern, i exercirà a més les funcions següents:  
a) Farà complir els preceptes d'aquests Estatuts i els acords que prenga la Junta de Govern.  
b) Tindrà, a tots els efectes, la representació legal del Col·legi en totes les relacions del mateix amb els poders públics, entitats, corporacions i personalitats de qualsevol orde, i podrà firmar i autoritzar tots els contractes, convenis, actes, oficis o documents, públics o privats, en els quals el Col·legi siga part.  
c) Convocarà, obrirà, presidirà, dirigirà i alçarà les sessions de la Comissió Permanent de la Junta de Govern i de l'Assemblea General.  
d) Firmarà les actes corresponents.  
e) Autoritzarà els lliuraments o les ordes de pagament o d'ingrés.  
f) Visarà tots les certificats i els escrits que expedisca el secretari del Col·legi.  
g) Autoritzarà el document que aprove la Junta de Govern, com a justificant que el facultatiu està incorporat al Col·legi.  
Article 34. El càrrec de president, i membre de la Junta de Govern, serà honorífic i gratuït. No obstant això, en els pressupostos col·legials figuraran les partides necessàries per a atendre les despeses de representació del Col·legi.  
SECCIÓ SEGONA  
Del vicepresident  
Article 35. El vicepresident substituirà el president en casos d'absència, malaltia, abstenció, recusació o vacant, i exercirà, en tot moment, totes les funcions que li conferisca la Presidència, dins de l'orde col·legial.  
SECCIÓ TERCERA  
Del secretari  
Article 36. Independentment de les altres funcions que es deriven dels presents Estatuts, de les disposicions vigents i de les ordes emanades de la Presidència, correspon al secretari:  
a) Exercirà la fe pública de tots els actes, documents i antecedents que es troben en poder del Col·legi, i redactar i firmar les actes de les sessions dels òrgans de govern, amb expressió dels membres assistents.   
b) Formarà, organitzarà i custodiarà l'arxiu de la documentació col·legial i el segell del Col·legi.  
c) És el cap superior del personal i de l'administració del Col·legi que, sense perjudici de les competències atribuïdes al president, dirigirà i organitzarà les oficines, no obstant les facultats executives que es puguen encomanar a un gerent.  
d) Redactarà i dirigirà, amb l'anticipació deguda, els oficis de citació per a tots els actes del Col·legi.  
e) Rebrà i donarà compte al president de totes les sol·licituds i comunicacions que es remeten al Col·legi.  
f) Expedirà, amb el vistiplau del president, els certificats que se sol·liciten pels interessats, així com el carnet de col·legiat.  
g) Portar un registre actualitzat dels col·legiats en què conste el nom i cognoms, número de col·legiació, titulació i domicili professional.  
h) Mantindrà l'adequada coordinació amb els òrgans d'intervenció i tresoreria.  
SECCIÓ QUARTA  
De l'interventor de comptes  
Article 37. Són funcions de l'interventor de comptes el control intern de les finances i comptes del Col·legi; per tant controlarà els cobraments i pagaments i intervindrà totes les operacions d'ingrés i despesa. Juntament amb el tresorer, formarà el projecte de pressupostos i elaborarà els comptes generals per a la seua aprovació en Assemblea General.  
SECCIÓ CINQUENA  
Del tresorer  
Article 38. El tresorer realitzarà les funcions següents:  
a) Tindrà a càrrec seu la custòdia i disposició immediata dels fons del Col·legi, i formarà, juntament amb l'interventor, els pressupostos i comptes generals.  
b) Informarà periòdicament la Junta de Govern del compte d'ingressos i despeses i marxa del pressupost, i formalitzarà anualment els comptes de l'exercici econòmic vençut.  
c) Ingressarà i retirarà fons dels comptes bancaris, conjuntament amb el president.  
d) Pagarà els lliuraments que expedisca el president.  
e) Materialitzarà la recaptació del Col·legi.  
f) Portarà un inventari minuciós dels béns del Col·legi, dels quals serà administrador.  
g) Controlarà la comptabilitat i la caixa.  
h) Cobrarà els interessos i rendes del capital del Col·legi.  
SECCIÓ SISENA  
Del ponent de comptes  
Article 39. El ponent de cultura serà l'encarregat de supervisar i coordinar tots els actes, iniciatives i promocions culturals i científiques del Col·legi. Amb aquest fi es podrà formar una comissió de cultura, composta per totes aquelles seccions científiques o culturals que, a petició dels col·legiats i per acord de la Junta de Govern, es constituïsquen.  
CAPÍTOL VIII  
De les delegacions   
Article 40. Per acord de la Junta de Govern, es podran constituir les delegacions territorials que siguen convenients.  
Les delegacions territorials tenen les facultats delegades de la Junta de Govern i podran tindre un àmbit d'actuació que corresponga a una o diverses demarcacions comarcals. Sempre actuant procedimentalment, sota la direcció de la Junta de Govern i de la Secretaria del Col·legi i d'acord amb el que disposa el preceptiu reglament de règim intern.  
Article 41. Les delegacions tindran com a funcions:  
a) Organitzar activitats i serveis, d'acord amb les línies generals de l'activitat col·legial.  
b) Administrar els fons destinats a la delegació.  
c) Vetlar pels interessos dels professionals de la demarcació i garantir els drets dels ciutadans que usen els seus serveis.  
d) Facilitar els tràmits administratius interns, en benefici de la simplificació i immediatesa dels serveis col·legials.  
e) Portar el cens de professionals col·legiats, que exercisquen en la demarcació.  
f) Aquelles altres que la Junta de Govern els delegue.  
Article 42. Les delegacions podran estar administrades per un delegat i un secretari.  
La designació de delegat i secretari correspon a la Junta de Govern, entre els col·legiats residents en la demarcació que presenten la seua candidatura.   
El mandat dels delegats i secretaris de la delegació coincidirà en el temps amb el del president del Col·legi. També podran cessar en els seus càrrecs quan així ho acorde la Junta de Govern, si aquesta considera que no compleixen les seues funcions de forma adequada, o quan actuen de forma contrària a les directrius que els han estat marcades.  
CAPÍTOL IX  
Eleccions a càrrecs de la Junta de Govern  
SECCIÓ PRIMERA  
Condicions per a ser elegible  
Article 43. Seran condicions comunes a tots els càrrecs estar col·legiat; trobar-se en l'exercici de la professió; estar al corrent de totes les obligacions corporatives i no trobar-se afectat per prohibició o incapacitat legal o estatutària.  
No podran formar part de la Junta de Govern:  
a) Els col·legiats que hagen estat condemnats per sentència ferma, que comporte inhabilitació o suspensió per a càrrecs públics.  
b) Aquells col·legiats que se'ls haja imposat sanció disciplinària en aquest o un altre Col·legi. No obstant la decisió sobre si la falta lleu, de l'article 72.b d'aquests Estatuts, constitueix o no impediment per a l'exercici de càrrecs directius correspon a la pròpia Junta.  
Aquell que formant part de la Junta de Govern siga afectat per alguna d'aquestes circumstàncies, perdrà immediatament la condició de membre de la mateixa.  
Article 44. A més de les condicions comunes, per a cada un dels càrrecs, en especial, seran exigides les següents:  
a) Per a accedir al càrrec de president o vicepresident de la corporació, haver complit un mínim de cinc anys d'exercici professional.  
b) Per als altres càrrecs de la Junta de Govern, estar col·legiat amb cinc anys d'antelació, com a mínim.  
SECCIÓ SEGONA  
Presentació de candidatures  
Article 45. Les candidatures es presentaran a la Secretaria del Col·legi, amb almenys 30 dies d'antelació a la data de la celebració de l'elecció.  
Cap col·legiat podrà presentar-se a més d'un càrrec.  
Les candidatures que es presenten, i a fi d'assegurar la participació de València i Castelló en els càrrecs de major responsabilitat, hauran d'estar formades per almenys 3 membres de la província de València i 2 de la província de Castelló.  
SECCIÓ TERCERA  
Forma d'elecció  
Article 46. L'elecció serà universal, directa i secreta, mitjançant votació dels col·legiats inscrits en el Col·legi.  
SECCIÓ QUARTA  
Convocatòria  
Article 47. La Junta de Govern acordarà la convocatòria d'eleccions, amb una antelació mínima de dos mesos al dia de celebració. L'anunci de convocatòria es publicarà en un dels diaris de major difusió a les províncies de Castelló i València i al tauler d'anuncis del Col·legi, en el termini de cinc dies, comptadors a partir de l'adopció de l'acord.  
La Junta haurà de comunicar, amb una antelació mínima de 45 dies, la convocatòria mitjançant enviament de circular a tots els col·legiats i publicar-lo en el butlletí del Col·legi.  
En la convocatòria hauran de constar els càrrecs que han de ser objecte d'elecció i els requisits d'antiguitat d'aquests, així com també dia i hora de celebració de les eleccions i de tancament d'urnes, per al començament de l'escrutini.  
Amb 20 dies d'antelació a la celebració de les eleccions es publicaran, al tauler del Col·legi, les llistes amb el cens de votants i, en cas d'establir-se més d'una mesa electoral, es farà constar la taula en què correspon votar a cadascú. Contra les citades llistes es podrà presentar recurs de reposició davant de la Junta Electoral, en el termini de cinc dies, comptadors des de la seua publicació.  
SECCIÓ CINQUENA  
Organització  
Article 48. La Junta Electoral estarà formada per tres col·legiats, que seran membres de la Junta de Govern que no es presenten a la reelecció, i en cas de ser menys de tres els qui no es presenten, els qui falten seran col·legiats designats per sorteig.  
Les meses electorals tindran com a missió portar a termini tot el procés electoral, vigilar el compliment exacte dels termes previstos i resoldre els recursos que es presenten i firmar actes.  
Les meses electorals es constituiran el dia i hora de la data de la convocatòria, i estaran compostes per un president, un secretari i un vocal, designats aquests últims per la Junta de Govern, una vegada realitzat sorteig entre els col·legiats exercents. Cada membre tindrà un suplent, que podran actuar indistintament durant el transcurs de la jornada, però en cap moment podrà haver-hi menys de dos membres.  
Cap dels components de la mesa electoral podrà ser candidat.  
Si el nombre de col·legiats ho aconsella, es podran establir meses electorals a les seus de les delegacions territorials. El seu règim de funcionament serà el mateix que el de les meses de la seu central.  
SECCIÓ SISENA  
Candidats  
Article 49. Els candidats hauran de complir els requisits dels articles 43 i 44 i sol·licitaran aquesta condició, per escrit, a la Junta de Govern del Col·legi. La sol·licitud haurà de ser feta per candidatura conjunta.  
SECCIÓ SETENA  
Aprovació de les candidatures  
Article 50. 1. Dins dels cinc dies següents a haver expirat el termini per a la presentació de candidatures, la Junta Electoral es reunirà en sessió extraordinària, i proclamarà les llistes de les candidatures que complisquen les condicions d'elegibilitat, tot i que considera electa aquella que no tinga oponents; també estendrà acta on es facen constar motivadament, si és procedent, els fonaments d'exclusió de les candidatures no admeses. Les llistes definitives s'exposaran al tauler d'anuncis del Col·legi i es comunicaran a tots els interessats.  
2. Durant el mateix dia o l'endemà de la inserció de les candidatures al tauler d'anuncis, les que no hagen estat acceptades podran presentar recurs de reposició en el termini de tres dies. La junta electoral resoldrà els recursos en el termini dels tres dies següents; cas de no haver adoptat cap acord en aquest període, el recurs s'entendrà desestimat. En cas de resoldre'l favorablement, s'inserirà la nova candidatura al tauler d'anuncis. La resolució que recaiga esgotarà la via administrativa i la interposició del recurs no significarà la interrupció del procés electoral, llevat que així ho dispose el Tribunal.  
3. Una vegada aprovades les candidatures, cada una podrà designar, per escrit, davant de la mesa electoral, un o més interventors. Els interventors tindran dret a intervindre en tots els actes electorals, i a presentar les reclamacions i recursos que creguen pertinents.  
4. Així mateix es faran públiques les llistes del cens electoral.  
SECCIÓ VUITENA  
Procediment  
Article 51. 1. L'elecció dels membres de la Junta de Govern es farà per votació, on podran prendre part tots els col·legiats amb dret de vot. L'acte electoral es farà el dia indicat en la convocatòria, des de les 10.00 fins a les 18.00 hores, en presència de la mesa electoral.  
El vot personal anul·larà l'emés per correu, sempre que el votant ho manifeste abans de l'obertura del sobre.  
A l'hora i en el lloc previst per a l'elecció s'instal·larà una urna, a càrrec de la mesa electoral, on cada votant depositarà una papereta en la qual inscriurà clarament la candidatura que elegisca. Les paperetes seran de color blanc i de la mateixa grandària i, per a facilitar la uniformitat, seran facilitades pel Col·legi a càrrec seu.  
Els votants hauran d'acreditar a la mesa electoral la seua personalitat. La mesa comprovarà la seua inclusió en el cens elaborat per a les eleccions, i el seu president pronunciarà, en veu alta, el nom i cognoms del votant, i indicarà que vota, després de la qual cosa el mateix president introduirà la papereta doblegada en l'urna corresponent.  
Seran nuls tots els vots recaiguts en persones que no consten en les candidatures aprovades i les paperetes que continguen frases o expressions diferents dels noms i càrrecs dels candidats proposats. També seran nuls els vots emesos per col·legiats que no estan capacitats per a votar.  
Una vegada acabada la votació, es procedirà tot seguit a la introducció en les urnes dels vots per correu, prèvia comprovació de les dades de cada votant. Acabada aquesta operació, els presidents de cada Mesa declararan el tancament de la votació, iniciaran l'escrutini dels vots emesos i es llegiran en veu alta totes les paperetes. Seran declarades nul·les les paperetes que continguen expressions estranyes en la votació, ratllades o corregides, o que indiquen persones no candidates. Del desenrotllament de la votació i del resultat de l'escrutini s'estendrà acta tot seguit, que serà firmada per tots els membres de la mesa. Una còpia d'aquesta acta serà inserida al tauler d'anuncis del Col·legi i de les delegacions.  
Durant els dies següents, qualsevol candidat podrà impugnar per escrit, tot l'acte efectiu o demanar la correcció d'errors que s'hi hagen comés. La junta electoral ho resoldrà dins dels dos dies següents i concedirà o denegarà el que haja estat demanat. En el primer cas, si considerara la circumstància de defectes invalidants, podrà convocar un nou acte electoral en quinze dies. En el segon cas, el candidat impugnant quedarà en llibertat de fer ús dels recursos previstos en el títol IV, capítol V, d'aquests Estatuts.  
Una vegada passats els termes previstos en l'apartat anterior, la Junta de Govern ixent, amb la firma del president i del secretari, expedirà en quinze dies els nomenaments corresponents a la candidatura que haja obtingut majoria de vots, i aquests prendran possessió efectiva dels seus càrrecs en la següent assemblea general ordinària del primer trimestre de l'any.  
Els nomenaments seran comunicats als departaments corresponents de la Generalitat i a les instàncies que corresponguen.  
2. L'elecció dels càrrecs vacants en l'Assemblea General de l'últim trimestre de l'any es realitzarà en el mateix moment en què es tracte el punt relatiu a l'elecció, amb crida als assistents perquè depositen el seu vot a l'urna i amb escrutini dels vots immediatament posterior.  
La Junta de Govern farà de Junta Electoral i Mesa Electoral, i es regiran les qüestions relatives a la convocatòria d'eleccions, presentació i aprovació de candidatures pel sistema general regulat en els articles anteriors i posteriors al present.   
En allò no previst en aquest apartat també serà d'aplicació supletòria el que estableix l'apartat anterior.  
SECCIÓ NOVENA  
Del vot per correu  
Article 52. Aquells col·legiats que el dia de l'elecció no puguen anar a les urnes podran votar per correu, d'acord amb el procediment següent:  
a) Fins a deu dies abans del dia de l'elecció, l'interessat es dirigirà personalment o mitjançant persona proveïda de poder notarial a la Secretaria del Col·legi i sol·licitarà el certificat d'inclusió en el cens electoral i l'altra documentació electoral.  
b) En el termini de 24 hores, la Secretaria del Col·legi enviarà per correu certificat, a l'adreça que designe el col·legiat, el certificat d'inscripció en el cens i les paperetes i sobres convenients per a la votació.  
c) El col·legiat introduirà la papereta de votació en un sobre sense cap inscripció, i aqueix sobre en blanc amb la papereta l'introduirà en un altre sobre que firmarà per davant. Tot seguit introduirà el sobre firmat, que en el seu interior conté l'altre sobre amb la papereta, el certificat d'inclusió en el cens i una fotocòpia del DNI o del carnet de col·legiat, en un altre sobre que enviarà per correu certificat al Col·legi amb la menció següent: «Per a les eleccions del Col·legi Oficial de Protètics Dentals de Castelló i València».  
d) Obert el sobre exterior, i previ reconeixement de la firma pel secretari, aquest custodiarà els sobres fins al moment de l'elecció, que els passarà a la mesa electoral, i el president procedirà, aleshores, a la seua obertura i a depositar els vots en les urnes.  
Article 53. Les meses electorals admetran tots els vots per correu que tinguen entrada en el Col·legi abans del tancament de la votació.  
Article 54. Els terminis del procediment electoral es computaran per dies naturals.  
TÍTOL IV  
De l'exercici de la professió  
CAPÍTOL I  
Codi Deontològic  
Article 55. Les normes del Codi Deontològic que es troben vigents, una vegada aprovades per l'Assemblea o pel Consell General si és procedent, seran de compliment obligatori en l'exercici de la professió, sense perjudici de les altres normes contingudes en aquests Estatuts, especialment en aquest títol.  
CAPÍTOL II  
Normes generals  
Article 56. El professional col·legiat és l'única persona autoritzada per a portar a termini les tasques definides en la Llei 10/1986, de 17 de març, i el Reial Decret 541/1995, de 7 d'abril.  
Article 57. L'usuari de la pròtesi té el dret de conéixer i abonar directament al protètic dental l'import dels seus honoraris, sense perjudici de la relació que puga tindre amb l'odontòleg o estomatòleg.  
CAPÍTOL III  
De la inspecció dels laboratoris  
Article 58. La Junta de Govern podrà formular inspeccions dels laboratoris a requeriment de les autoritats judicials o administratives que corresponga.  
CAPÍTOL IV  
Règim econòmic  
Article 59. El Col·legi té plena capacitat jurídica en l'àmbit econòmic i patrimonial per al compliment de les seues finalitats.  
Les delegacions territorials que es creen administraran els fons i partides que se'ls assignen.  
Article 60. Són recursos econòmics ordinaris del Col·legi:  
1. Les quotes d'incorporació dels col·legiats o d'habilitació.  
2. Les quotes ordinàries dels col·legiats.  
3. Els ingressos procedents de publicacions, impresos, serveis, certificats, arbitratges, dictàmens o informes, i altres quantitats acreditades per altres serveis.  
4. Els rendiments financers derivats dels cabals aliens, que tinguen en depòsit o administre.  
5. Els rendiments de qualsevol naturalesa, que produïsquen els béns i drets que integren el patrimoni del Col·legi.  
Article 61. La Junta de Govern fixarà la quantia de la quota d'incorporació i de les quotes periòdiques i ordinàries de la col·legiació i els drets d'utilització dels serveis col·legials.  
L'Assemblea General fixarà la quantia i forma d'abonament de les quotes extraordinàries que eventualment es requerisquen per atendre les necessitats del Col·legi.  
Article 62.1. El col·legiat que no abone la quota col·legial durant més de tres mesos alterns o consecutius, serà requerit de pagament, i se li atorgarà un termini de 10 dies hàbils perquè formule les al·legacions que estime pertinents, transcorregut el qual, si no haguera complit la seua obligació o al·legat justa causa, se li recarregarà un 20% més els interessos legals de demora de les quantitats insatisfetes.  
2. Si el col·legiat persisteix en no pagar, amb independència del recàrrec i interessos i reclamació judicial pel Col·legi de les quantitats degudes, quedarà suspés en el gaudi dels drets col·legials previstos en aquests Estatuts i impossibilitat per a l'exercici professional. La suspensió s'alçarà automàticament en el moment en què abone els seus dèbits col·legials.  
L'esmentada suspensió en el gaudi dels drets col·legials no té el caràcter de sanció disciplinària.  
3. A aquests efectes, es tindran per vàlides les notificacions efectuades en el domicili que figure en el cens col·legial i no seran oposables els canvis de domicili no notificats formalment.  
Article 63. Els recursos econòmics extraordinaris procediran de:  
1. Les quotes extraordinàries que aprove l'Assemblea General.  
2. Les subvencions, els donatius o qualsevol tipus d'ajuda econòmica que les persones o institucions públiques o privades atorguen al Col·legi.  
3. Els béns mobles o immobles que per herència, donació o qualsevol altre títol, passen a formar part del patrimoni del Col·legi.  
Article 64. El pressupost s'elabora amb caràcter anual, per anys naturals, d'acord amb els principis d'economia i eficàcia, i inclourà la totalitat dels ingressos i despeses col·legials.  
Si es produeix la necessitat inajornable de fer una despesa, no prevista en el pressupost, la Junta podrà fer l'habilitació necessària a càrrec de transferència de crèdits o ingressos no previstos. Si la despesa no prevista consisteix en una inversió en béns immobles o la seua quantia excedeix del cinc per cent dels recursos ordinaris, l'acord haurà de sotmetre's a ratificació de l'Assemblea General, en el termini d'un mes.  
Article 65. En el cas que l'Assemblea General no aprove el pressupost ordinari d'un exercici, i sense perjudici de la seua revisió i ulterior aprovació, el Col·legi funcionarà provisionalment amb el de l'any anterior, el qual s'entendrà prorrogat a aquests efectes.  
Article 66. En cas de dissolució del Col·legi, per alguna de les causes compreses en les lleis i reglaments d'aplicació, la Junta de Govern actuarà com a Comissió Liquidadora. Els béns romanents, si n'hi ha, s'adjudicaran a l'organisme que el substituïsca o a les entitats públiques o privades, sense ànim de lucre, relacionades amb la salut dental.  
CAPÍTOL V  
Règim jurídic  
Article 67.1. Els actes o acords de l'Assemblea General esgoten la via administrativa corporativa i, en conseqüència, són recurribles directament davant de la jurisdicció contenciosa administrativa, llevat que corresponga una altra via jurisdiccional, d'acord amb les lleis i a les previsions d'aquests Estatuts.  
2. Contra els actes, les resolucions i els acords de la Junta de Govern, que estiguen subjectes a dret administratiu, es pot recórrer en reposició davant del mateix òrgan en el termini d'un mes. La resolució d'aquest recurs esgotarà la via corporativa i es podrà acudir a la jurisdicció contenciosa administrativa.  
Als efectes previstos d'aquest recurs de reposició, s'entén que són actes subjectes a dret administratiu, en tot cas, els que s'efectuen en virtut de l'exercici de funcions administratives, bé siga per comanda legal, bé per delegació de les administracions públiques, així com els relatius als processos electorals i a la potestat disciplinària i sancionadora.  
Quan juntament amb la pretensió de revisió de l'acte o acord es pretenga del Col·legi una indemnització per danys i perjudicis, seran aplicables els principis d'efectivitat, avaluació econòmica i individualització del dany en una persona o grup de persones, i amb aquesta finalitat, sense perjudici que en la tramitació del recurs càpia l'obertura d'un període de prova, s'acompanyaran quants documents o proves fonamenten la pretensió.  
En tot cas, el temps màxim per a la resolució del recurs serà el d'un mes, transcorregut el qual podrà entendre's desestimat.  
3. Quan els actes o acords de la Junta de Govern no siguen dels sotmesos a dret administratiu, el recurs de reposició tindrà el caràcter de reclamació prèvia a les vies jurisdiccionals diferents de la contenciosa administrativa.  
4. Quan la impugnació es fonamente en algun dels supòsits de manifesta nul·litat, previstos en l'article 8.3 de la Llei 2/1974, Reguladora dels Col·legis Professionals, podrà tramitar-se encara en el supòsit d'haver transcorregut el termini d'un mes, assenyalat a aquest efecte del recurs de reposició, però aplicant-se els límits que en aquest sentit estableix l'article 106 de la Llei 30/1992, de Règim Jurídic de les Administracions Públiques i del Procediment Administratiu Comú.  
5. Igualment, serà possible un recurs extraordinari de revisió d'acord amb les previsions de la secció 3a, del capítol II, del títol VI, de l'esmentada Llei 30/1992.  
6. En el cas de resolucions o decisions per delegació de les administracions públiques serà aplicable les normes del procediment legal corresponent i les de la Llei 30/1992, de Règim Jurídic de les Administracions Públiques i del Procediment Administratiu Comú, i els recursos en aquestes previstos, segons el rang de l'autoritat delegatòria.  
Article 68. Els acords i resolucions del Col·legi, subjectes a dret administratiu, són immediatament executius, però d'acord amb els principis de la Llei 30/1992, de Règim Jurídic de les Administracions Públiques i del Procediment Administratiu Comú, la Junta de Govern podrà acordar, a petició del recurrent o d'ofici, la suspensió de l'execució mentre no siga ferm l'acte impugnat.  
En aquells casos en què s'impugnen actes que no siguen dels sotmesos a dret administratiu, davant de la reclamació i petició subsegüent, la Junta de Govern podrà acordar la seua suspensió o inexecució pel temps de substanciació del recurs o reclamació.  
CAPÍTOL V  
Règim jurídic  
Article 69. En virtut de la col·legiació, els col·legiats acceptaran el règim disciplinari del Col·legi, destinat a previndre i corregir les infraccions dels deures col·legials i de les normes de deontologia professional que s'establisquen amb caràcter general.  
Es faran constar, en tot cas, en l'expedient personal del col·legiat, les sancions disciplinàries imposades.  
Article 70. La resolució que pose fi al procediment sancionador, regulat en l'article 78 dels presents Estatuts, en què s'acorda la suspensió o expulsió d'un col·legiat, serà adoptada per la Junta de Govern, a la reunió de la qual hauran d'acudir almenys 4 dels seus membres, i prestar la seua conformitat a l'acord, mitjançant votació secreta, almenys 3 membres dels assistents.  
Article 71. Les faltes comeses es classifiquen entre lleus, greus i molt greus.  
Article 72. Són faltes lleus:  
a) No atendre els requeriments del Col·legi.  
b) Les incorreccions d'escassa transcendència en la realització dels treballs professionals.  
c) La desconsideració als companys col·legiats.  
d) Les actuacions que signifiquen negligència professional i els actes lleus d'indisciplina col·legial i, en general, altres casos d'incompliment dels deures professionals o col·legials, com a conseqüència de descuit excusable i circumstancial.  
Article 73. Són faltes greus:  
a) L'acumulació de tres o més faltes lleus.  
b) La infracció de normes deontològiques.  
c) La falta de respecte als components de la Junta de Govern, quan actuen en l'exercici de les seues funcions.  
d) Les ofenses greus a altres col·legiats.  
e) L'emissió d'informes o certificats, que falten a la veritat o la falsedat en qualsevol dels documents que hagen de tramitar-se mitjançant el Col·legi.  
f) Les actuacions que signifiquen competència deslleial.  
Article 74. Són faltes molt greus:  
a) La reincidència en la comesa de faltes greus.  
b) Les considerades com a faltes greus, sempre que concórreguen circumstàncies d'especial malícia o mala fe.  
c) L'encobriment de l'intrusisme professional.  
d) La comesa de delictes dolosos, en qualsevol grau de participació, com a conseqüència de l'exercici de la professió.  
e) L'embriaguesa o toxicomania habitual, que afecte greument l'exercici de la professió.  
Article 75. Les faltes lleus seran sancionades amb la comminació per escrit o la reprensió privada. Les greus, amb la suspensió en l'exercici professional d'un a sis mesos. Les molt greus, amb la suspensió en l'exercici professional entre sis mesos i un dia fins a tres anys. En cas de reincidència en la comesa de faltes molt greus, es podrà acordar l'expulsió del Col·legi.  
Article 76. Les faltes prescriuran al cap de sis mesos de la seua comesa, si són lleus; d'un any, si són greus, i de dos anys, si són molt greus.  
Article 77. El sancionat podrà sol·licitar a la Junta de Govern la seua rehabilitació amb la consegüent cancel·lació de la nota en el seu expedient. En relació amb aquesta cancel·lació, els termes establits seran de tres mesos si la falta fóra lleu; d'un any, si és greu; de dos anys, si és molt greu, i si s'haguera determinat l'expulsió, de set anys, des de la data d'inici de compliment de la sanció.  
Article 78. La imposició de sancions als col·legiats és competència de la Junta de Govern, amb la instrucció prèvia d'expedient, en què siga oït el col·legiat. En cas que l'afectat per l'expedient disciplinari siga membre de la Junta de Govern, no podran prendre part en les deliberacions ni votar en la Junta.  
Article 79. El procediment s'iniciarà d'ofici a conseqüència de denúncia o comunicació firmada. La Junta de Govern, en tindre coneixement d'una suposada infracció, podrà decidir la instrucció d'una informació reservada abans d'acordar la incoació de l'expedient o, si fa al cas, l'arxivament de les actuacions, bé sense imposició per sobreseïment o bé per la d'algunes de les previstes per a corregir faltes lleus.  
Decidit el procediment, l'òrgan que va acordar la seua iniciació podrà adoptar les mesures provisionals que crega oportunes per a assegurar l'eficàcia de la resolució que poguera recaure, si hi haguera elements de judici suficients per a això. No es podran prendre mesures provisionals que puguen causar perjudicis irreparables als interessats, o bé que impliquen la violació de drets emparats per les lleis.  
La Junta de Govern, en acordar la incoació d'expedient, designarà com a instructor un d'entre els seus membres o un altre col·legiat. El designat haurà de tindre major antiguitat en l'exercici professional que l'expedientat o, si no en té, almenys deu anys de col·legiació.  
L'instructor, després de donar audiència a l'interessat, perquè formule les al·legacions que considere adients, sobre els fets imputats i propose les proves que desitge, procedirà a practicar aquelles proves que haja considerat adients, i rebutjarà les altres raonadament. Practicades les proves, redactarà una proposta de resolució que notificarà al col·legiat, perquè en un termini de 10 dies naturals, després d'haver examinat l'expedient, formule les al·legacions definitives. Evacuat aquest tràmit, l'instructor redactarà la proposta de resolució definitiva que traslladarà la Junta de Govern. Aquesta dictarà acord en què impose o no la sanció. El col·legiat podrà recórrer en la forma establida en aquests Estatuts.  
CAPÍTOL VII  
De la fusió, absorció, segregació i dissolució  
Article 80. La unió o fusió de dos o més col·legis de la mateixa professió, o de professió diferent, es podrà fer d'acord amb el que disposen la llei i el reglament i amb el que s'establisca en els respectius Estatuts.  
L'acord d'unió, fusió i d'absorció portarà implícit l'acord de dissolució.  
Article 81. Una comissió mixta, que tindrà el caràcter de gestora nomenada per les juntes dels col·legis afectats, establirà els termes de la unió, fusió o de l'absorció i denominació del nou Col·legi. Elaborarà els Estatuts pels quals es regirà, llevat del cas d'absorció, en què els Estatuts que han de regir seran els del col·legi absorbent, sense perjudici de les modificacions que la comissió fixe. Els acords i els Estatuts elaborats per la comissió mixta se sotmetran a l'aprovació de les assemblees generals dels respectius col·legis afectats, que s'hauran de convocar exclusivament per a això.  
Un certificat de l'acord es remetrà al departament de la Presidència de la Generalitat o aquell en què es delegue.  
El certificat de l'acord inclourà el text dels nous Estatuts aprovats.  
   
Per a la decisió de qualsevol d'aquestes qüestions caldrà l'assistència a l'Assemblea General extraordinària, en què es plantege, de dos terços del cens electoral i haurà de ser aprovat per la meitat més un dels assistents.  
Article 82. Per a constituir un nou col·legi per segregació, que modifique l'àmbit territorial, es podrà fer en la forma i amb els requisits següents:  
a) Una comunicació interessant la segregació i l'àmbit que afectaria, dirigida al president del mateix Col·legi, firmada com a mínim per un trenta per cent dels col·legiats residents en l'àmbit territorial del col·legi que es projecta, i caldrà un nombre mínim de cent professionals col·legiats i exercents per a constituir un nou col·legi territorial.  
b) L'acord de l'Assemblea General extraordinària, que s'haurà de convocar per a la seua celebració forçosament en el termini d'un mes, comptador des de la indicada comunicació, i es fixarà com a lloc per a la celebració de l'assemblea, el territori del col·legi la segregació del qual es pretenga.  
c) Per a l'aprovació de l'esmentat acord, caldrà remetre's expressament al contingut de l'article 23 dels presents Estatuts.  
Article 83. L'acord, a què fa referència l'article anterior, ha de preveure els termes en què s'efectuarà la segregació, la denominació del Col·legi segregat i la que portarà d'ara en avant el col·legi matriu i, així mateix, preveurà el nomenament de la seua gestora.  
FONAMENTS DE DRET  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
El Col·legi Oficial de Protètics Dentals de Castelló i València ha aprovat les modificacions definitives pel seu òrgan competent.  
Tercer  
No obstant això, en exercici del control de legalitat previst en l'article 11 de l'esmentada Llei 6/1997, de 4 de desembre, i dels articles 21 i 28 del Decret 4/2002, de 8 de gener, i atribuït a la Direcció General de Justícia i Menor, ha de procedir-se a la correcció dels errors observats en el fet quart de la present Resolució, i es modificarà la redacció dels articles 8, apartats 14 i 24, article 51, apartat 1, i l'article 70, conforme ha quedat indicat en el fet quart.  
Quart  
L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
Vistos l'article 36 de la Constitució Espanyola i l'article 49.122.a, de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent  
RESOLUCIÓ  
1. Inscriure la modificació dels Estatuts del Col·legi Oficial de Protètics Dentals de Castelló i València, al Registre de Col·legis Professionals i de Consells Valencians de Col·legis Professionals de la Comunitat Valenciana, en els termes del fet cinqué, amb els canvis de redacció indicats en el fonament de dret tercer de la present Resolució.  
2. Publicar la present Resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de s'utilitze qualsevol altra via que es considere oportuna.  
València, 9 de febrer de 2011.- El director general de Justícia i Menor: Antonio Gastaldi Mateo.